
	יגאל יאסינוב

יועצת משפטית:	ג'ודי וסרמן
	גיל שבתאי

מנהל/ת הוועדה:	וילמה מאור

קצרנית:	רויטל יפרח


הצעת חוק התגמולים לנפגעי פעולות איבה (תיקון מס' 19), התשס"ד-2004 – 
הכנה לקריאה שנייה ושלישית

היו"ר שאול יהלום:

	אני מתכבד לפתוח את ישיבת העבודה, הרווחה והבריאות. הנושא שלנו הוא הצעת חוק התגמולים לנפגעי פעולות איבה (תיקון מס' 19), התשס"ד-2004. זוהי הצעת חוק ממשלתית, שעברה קריאה ראשונה והיא מועברת להכנה לקריאה שנייה ושלישית אלינו. יציג אותה מטעם הממשלה, מר קרת.

רועי קרת:

	ההצעה היתה בהכנה לקריאה ראשונה. כל הזכאויות לפי חוק התגמולים לנפגעי פעולות איבה נשאבות מהעניין הזה, מחוק חיילים שנספו במערכה. אחד הדברים שנשאבים הוא ההגדרה של ילד, שמוגבל עד גיל 21. בפועל, יש סיטואציות שקורות אצלנו ובמשרד הביטחון קורות קצת פחות או לא קורות בכלל וזה פטירה של שני הורים כתוצאה מפעולת איבה. מצב שמותיר את הילד, גם אם כבר את גיל 21 בסיטואציה שמאוד קשה להתמודד אתה. מעבר לגיל 21 לא מקבלים תגמול שוטף. החוק מבקש שבאמת במקרה של פטירת הורי שני או ששני ההורים נפטרו ביחד באותו אירוע, שזה גם לצערנו קורה ואין זכאות לתגמול רק מחמת הגיל, ישתלם מענק בגובה המענק שמשלם משרד הביטחון להורה שקול. אנחנו אימצנו איזה שהוא מענק שמשתלם שם, שהשיעור שלו נכון להיום הוא בסביבות ה-42,000 שקל.

היו"ר שאול יהלום:

	זה מענק חד-פעמי?

רועי קרת:

	כן, חד-פעמי.

הרן לבאות:

	יש מספר מענקים כמו מענק גיל 30, מענק נישואין שהוא על סך 101,000 שקלים ויש מענק דיור שהוא על סך 80,000 שקלים ויש את המענק הזה - -

ג'ודי וסרמן:
	
	לא, אתה מדבר על דברים שונים.

הרן לבאות:

	אני אומר מה יש לאנשים מעבר לגיל 21.

רועי קרת:
	
	הוא מדבר על מענקים שמשתלמים כבר היום, על-פי החוק הקיים והם לא רלוונטיים לסיטואציה של מישהו ששני הוריו נפטרו. מה שאנחנו מציעים לעשות עכשיו זה להוסיף פה מענק מיוחד לסיטואציה המיוחדת הזאת, של מישהו ששני ההורים שלו נפטרו, שאין לו הורים. לכן, נוצר צורך מיוחד לעוד איזה שהוא תשלום.

ג'ודי וסרמן:
	
בין הגילאים 21 ל-30.


רועי קרת:
	
	נכון. מעבר לגיל 30, זה כבר אדם שעומד בזכות עצמו.

היו"ר שאול יהלום:

	אז מה הוא יקבל?

רועי קרת:

	אמרתי: הגובה של המענק שאנחנו עכשיו מציעים לתת, שלא קיים היום בחוק הוא בערך 42,000 שקלים. צריך לומר, שזה בתנאי שהוא לא מקבל את התגמולים. יש מצבים מיוחדים, שבהם התגמול משתלם גם אחרי גיל 21, כשמדובר על מי שהוא סמוך על שולחן הוריו מכל מיני סיבות.

היו"ר שאול יהלום:
	
	אני רוצה להבין: אנחנו, בדרך כלל מעתיקים מביטחון לאיבה. כאן נוצר באיבה מצב מיוחד, שאתה רוצה לתת לו זכות מועדפת. אז אני שואל הפוך: זה עוד לא קרה, ברוך השם, אבל נניח שיקרה משהו. אז יכול לקרות מצב שאב ואם משרתים באותה יחידה ותיפול עליהם איזו פצצה. האם אנחנו מעתיקים את זה גם לביטחון? תמיד היינו עושים הפוך.

רועי קרת:

	נכון. זה באמת מצב חריג שבו אנחנו נותנים לכאורה זכות עדיפה באיבה, מה שעד עכשיו לא היה, אבל היא נובעת מזה, שבאמת יש מצבים מיוחדים באיבה, שבדרך כלל במערכת הביטחון לא קורים. הביטוח הלאומי ושר הרווחה לא יכולים לתקן את החוקים שקשורים למשרד הביטחון. לנו זה לא משנה, אם הם יכניסו את זה או לא יכניסו את זה. אנחנו לא יכולים לעשות את זה.

היו"ר שאול יהלום:

	אנחנו יכולים לתקן תיקון עקיף.

ג'ודי וסרמן:

	אפשר לתקן תיקון עקיף, אבל השאלה אם זה רלוונטי.

הרן לבאות:

	זה מצב די נדיר, שלחייל יש ילד מעל גיל 21.

היו"ר שאול יהלום:

	למה? חייל מילואים? אדם מתחתן בגיל 20, נולד לו ילד בגיל 21 והוא בן 42. הוא לא יכול להיות מג"ד, סמג"ד?

הרן לבאות:

	אבל גם אשתו צריכה להיות - -

היו"ר שאול יהלום:

	זה לא קיים מבחינה הסתברותית. זה שיש לו ילד ודאי שיכול להיות קיים ואין לי ספק בזה. הבעיה היא, שמדובר בשני ההורים. אתמול ראינו משפחה, ש-5 נפשות נהרגו ממשפחה אחת, כי אתה נמצא ברכב אחד. בפעולות ביטחון אתה ביחידות הצבא ובדרך כלל זוג הורים לא משרתים ביחד בגיל כזה. אבל יכול להיות איזה שהוא מקרה... למה שהביטחון לא יזכה גם אם נקבל את זה?

ג'ודי וסרמן:

	התיקון שנמצא על שולחן הוועדה עכשיו מתייחס גם למצב שאחד ההורים נפטר מסיבה אחרת ושההורה השני נפטר בגלל פעולת איבה. זה יכול להיות רלוונטי למה שאדוני אומר.

היו"ר שאול יהלום:

	אנחנו יכולים לתקן גם את הביטחון?

ג'ודי וסרמן:

	באופן תיאורטי, תיקון עקיף אפשר לעשות, אבל בדרך כלל שואלים את המשרד הרלוונטי.

היו"ר שאול יהלום:

	הם לא יתנגדו, כי זה לא יקרה בחיים. אם זה יקרה, זה יהיה חד-פעמי. אם זה מקרה חד-פעמי, ראוי שתהיה האפשרות. מי יתנגד לזה? אני רוצה לשמור על ההגינות. אנחנו תמיד מעתיקים מהביטחון לאיבה. חשוב לי לשמור כאן על שוויון הדדי.

	יש הערות לחוק האיבה? חבר הכנסת יאסינוב, אתה מסכים?

יגאל יאסינוב:
	
	בוודאי. אני רק רוצה לדעת האם יש הערכה כמה מקרים כאלה קיימים היום, כדי לדעת במה מדובר?

שולי בר:

	אנחנו לא יכולים לדעת. יש לנו הערכה כמה יש היום יתומים משני הורים וזה בסביבות ה-30. 

היו"ר שאול יהלום:

	מספר בעל 2 ספרות, אבל מספר גדול אם חושבים על 30 משפחות הרוסות. 

הרן לבאות:

	30 יתומים.

היו"ר שאול יהלום:

	מקבל את התיקון. יש עוד הערות? אנחנו מאשרים את החוק לקריאה שנייה ושלישית ומבקשים להכניס תיקון עקיף גם לעניין של הביטחון. תודה רבה, הישיבה נעולה.



(הישיבה ננעלה בשעה 12:05) 





